Lionel Messi. Lionel Andrés „Leo“ Messi (, ; 1987-yil 24-iyunda tugʻilgan) – argentinalik professional futbolchi, MLS ning „Inter Mayami“ klubi va Argentina terma jamoasida hujumchi sifatida oʻynaydi va jamoa sardori hisoblanadi. Barcha davrlarning eng buyuk oʻyinchilaridan biri sifatida eʼtirof etilgan Messi oʻzining professional futbolchilik faoliyati davomida qoʻlga kiritgan koʻplab shaxsiy mukofotlari boʻyicha rekord oʻrnatgan. Sakkizta „Oltin toʻp“ mukofoti va sakkiz marta FIFA tomonidan dunyoning eng yaxshi futbolchisi deb topilgan. U professional futbol tarixidagi eng koʻp mukofotlangan futbolchi boʻlib, 45 ta jamoaviy kubogini qoʻlga kiritdi. shu jumladan oʻn ikkita Katta beshlik ligasi, toʻrtta UEFA Chempionlar Ligasi, ikkita Amerika kubogi va bitta FIFA Jahon chempionati. Messi Yevropaning eng koʻp „Oltin butsasi“ (6), bitta klub uchun eng koʻp gol (672 ta „Barselona“ jamoasi tarkibida), La Ligada eng koʻp gol (474), xet-trik (36) va golli uzatmalar (192), Amerika Kubogida eng koʻp oʻynagan oʻyinlar (39), golli uzatmalar (18) va golli uzatmalar (34), Jahon kubogida eng koʻp oʻynagan oʻyinlar (26) va golli uzatmalar (21), Janubiy amerikalik erkak tomonidan eng koʻp xalqaro oʻyinlar (191) va xalqaro gollar (112) va ikkinchi oʻrinda turadi. Sermahsul gol muallifi va ijodiy pleymeyker boʻlgan Messi klub va mamlakat safida 850 dan ortiq gol urgan. Argentinaning Rosario shahrida tugʻilgan Messi 13 yoshida ota-onasi bilan Ispaniyaga koʻchib oʻtgan va „Barselona“ yoshlar jamoasi tarkibiga qoʻshilgan. 2004-yil oktyabr oyida ushbu klubning asosiy tarkibida debyut oʻyinini oʻtkazgan. „Barselona“dagi dastlabki yillarida asosiy tarkibning ajralmas oʻyinchisiga aylanishga erishdi va 2008/2009-yilgi mavsumda Messi klub bilan birgalikda oʻzining birinchi „Trebl“ni hamda „Oltin toʻp“ sovrinini qoʻlga kiritgan. Keyingi uch yil davomida ham „Oltin toʻp“ sohibi boʻldi va bu mukofotni ketma-ket toʻrt marta qoʻlga kiritgan birinchi futbolchi sifatida tarixga kirdi. 2011/2012-yilgi mavsumda Messi Ispaniya chempionatida, shuningdek, butun Yevropada bir mavsumda urilgan gollar soni boʻyicha rekord oʻrnatdi. 2014/2015-yilgi mavsumda esa Ispaniya chempionati tarixidagi eng sara toʻpurar boʻldi va oʻz klubi bilan ikkinchi marta „Trebl“ni qoʻlga kiritishga muvaffaq boʻldi. 2021-yilda argentinalikning „Barselona“ bilan shartnomasi tugadi va Kataloniya klubining moliyaviy ahvoli tufayli uzaytirilmadi. Shu munosabat bilan Messi erkin agentga aylandi va Fransiyaning „Pari Sen-Jermen“ klubiga tekinga oʻtdi. 2022-yilda u jahon chempionatlaridagi oʻyinlar soni boʻyicha nemis futbolchisi Lotar Matteus rekordini yangiladi. Argentina yoshlar terma jamoasi tarkibida Messi 2005-yilda jahon chempioni boʻldi va oʻsha yili Argentina terma jamoasida debyut qildi. 2007-yilda Amerika kubogida u turnirning kumush medali sovrindori boʻldi va uning eng yaxshi yosh futbolchisi deb topildi. 23 yoshgacha boʻlganlar terma jamoasi tarkibida 2008-yilgi Olimpiya chempioni boʻlgan. 2011-yildan beri, allaqachon terma jamoa sardori sifatida Messi ketma-ket uchta yirik turnirning finalida ishtirok etdi: 2014-yilgi Jahon chempionati va 2015 va 2016-yilgi Amerika kuboklari, ammo barcha hollarda oʻz jamoasi bilan magʻlubiyatga uchradi. 2016-yilda u xalqaro faoliyatini yakunlaganini eʼlon qildi, ammo keyinchalik terma jamoaga qaytdi va 2018-yilgi jahon chempionatida, shuningdek, 2019-yilgi Amerika kubogida ishtirok etdi va u yerda terma jamoasi bilan uchinchi oʻrinni egalladi. Keyin Messi terma jamoasi bilan 2021-yilgi Amerika kubogida gʻalaba qozonib, ushbu turnirning eng yaxshi toʻpurari, eng yaxshi assistenti va eng yaxshi futbolchisi boʻldi. 2022-yilda u finalda va jahon chempionatida gʻolib chiqdi. U dunyodagi eng mashhur sportchilardan biri hisoblanadi, 2006-yildan beri u sport kiyimlari ishlab chiqaruvchi Adidas kompaniyasining asosiy reklama shaxslaridan biri hisoblanadi. 2008-yildan beri u eng koʻp maosh oluvchi futbolchilardan biri. 2019-yilda Forbes argentinalikni dunyodagi eng koʻp maosh oluvchi sportchi deb tan oldi. Time jurnali uni 2011, 2012 va 2023-yillarda dunyoning eng nufuzli 100 kishisi roʻyxatiga kiritdi. 2020 va 2023-yillarda Messi Laureus World Sports Awards tomonidan yilning eng yaxshi sportchisi deb topildi, u ushbu mukofotni qoʻlga kiritgan birinchi futbolchi boʻldi. Oʻsha yili Forbes Messini faoliyati davomida bir milliard dollardan ortiq pul ishlagan tarixdagi ikkinchi futbolchi deb atadi. Biografiyasi. Lionel Messi 1987-yil 24-iyunda Argentinaning Rosario shahrida tugʻilgan. Otasi Jorge Orasio Messi poʻlat quyish zavodida ishchi, onasi Seliya Mariya Kuchchittini esa maʼlum vaqt bilan farrosh sifatida ishlagan. Uning Rodrigo va Matias ismli ikki akasi hamda Mariya Sol ismli singlisi bor. Ikki amakivachchasi – Emanuel va Maksimilian Biancucchi ham futbolchi hisoblanadi. Otasining kelib chiqishi Italiyaning Recanati shahridan boʻlib, uning bobosi Anjelo Messi 1883-yilda Argentinaga koʻchib kelgan. Boshqa ajdodlari asli Kataloniyadan; xususan, uning ona tarafidan bobosi Ramon Lobera Peres 1895-yilda El-Poalda tugʻilgan. Ramonning ukasi Gonsal Lober Peres (1904-yilda El-Poalda tugʻilgan) esa boshqa futbolchi – Bojan Krkićning bobosi hisoblanadi. Maktabda oʻqigan davrida Messi fanlarni oʻrtacha oʻzlashtirgan, lekin jismoniy tarbiya va musiqa darslarini juda yaxshi koʻrgan. Professional futbolchi boʻlgandan soʻng, u oʻzi oʻqigan maktab uchun mebel, kompyuterlar va darsliklar sotib olgan. Messi tahsil olgan maktabda uning muzeyi tashkil etilgan. Toʻrt yoshida Argentinadagi mahalliy Grandoli klubiga qoʻshilgan, u yerda otasi unga murabbiylik qilgan. Messi yoshligidan barcha jabhada qoʻllab-quvvatlagan inson bu onasining onasi Seliya edi. Messining buvisi koʻpincha mashgʻulotlarga va oʻyinlarga oʻzi kuzatib borgan. Messi oʻn bir yoshga toʻlishidan oldin buvisi vafit etgan. Buvisining oʻlimidan qattiq taʼsirlangan va oʻshandan beri u taqvodor katolik sifatida buvisini nomini doimo yodda saqlash sifatida gollar urgan vaqtida koʻrsatkich barmoqlarini osmonga qarata nishonlaydi. Yutuqlar. Barcelona Paris Saint-Germain Inter Miami Argentina U20 Argentina U23 Argentina Shaxsiy sovrinlar Manbalar. Adabiyotlar.